ANYKŠČIŲ RAJONO SAVIVALDYBĖS

TARYBA

SPRENDIMAS

DĖL SUTIKIMO REORGANIZUOTI ANYKŠČIŲ R. RAGUVĖLĖS PAGRINDINĘ MOKYKLĄ

2014 m. sausio 30 d. Nr.1-TS-9

Anykščiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 3 dalies 4 punktu, 14 straipsniu, Mokyklų, vykdančių formaliojo švietimo programas tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl mokyklų, vykdančių formaliojo švietimo programas tinklo kūrimo taisyklių patvirtinimo“ 11 ir 21 punktais, Lietuvos Respublikos švietimo įstatymo 44 straipsnio 2 ir 4 dalimis, vykdydama Anykščių rajono savivaldybės bendrojo ugdymo mokyklų tinklo pertvarkos 2012–2015 metų bendrąjį planą, patvirtintą Anykščių rajono savivaldybės tarybos 2012 m. vasario 23 d. sprendimu Nr.TS-71, siekdama užtikrinti kokybišką mokyklai priskirtų funkcijų ir uždavinių įgyvendinimą, racionaliai naudoti mokinio krepšelio ir savivaldybės biudžeto lėšas, Anykščių rajono savivaldybės taryba n u s p r e n d ž i a:

1. Sutikti, kad iki 2014 m. rugpjūčio 31d. būtų reorganizuota Anykščių r. Raguvėlės pagrindinė mokykla jungimo būdu – prijungiant ją prie Anykščių r. Troškūnų Kazio Inčiūros vidurinės mokyklos, įsteigiant joje Raguvėlės pradinio ugdymo skyrių. Anykščių r. Troškūnų Kazio Inčiūros vidurinei mokyklai pereina visos reorganizuojamos mokyklos teisės ir pareigos.

2. Nustatyti, kad:

2.1. reorganizavimo būdas – prijungimas;

2.2. reorganizuojama biudžetinė įstaiga – Anykščių r. Raguvėlės pagrindinė mokykla;

2.3. reorganizavime dalyvaujanti biudžetinė įstaiga – Anykščių r. Troškūnų Kazio Inčiūros vidurinė mokykla;

2.4. po reorganizavimo Anykščių r. Raguvėlės pagrindinėje mokykloje pagrindinio ugdymo I dalies, pagrindinio ugdymo II dalies programų vykdymas nutraukiamas, o ikimokyklinio, priešmokyklinio, pradinio ugdymo programų vykdymas perduodamas Anykščių r. Troškūnų Kazio Inčiūros vidurinei mokyklai ir bus tęsiamas Anykščių r. Troškūnų Kazio Inčiūros vidurinės mokyklos Raguvėlės pradinio ugdymo skyriuje.

2.5. po reorganizavimo veiksiančios biudžetinės įstaigos savininko teises ir pareigas įgyvendinanti institucija – Anykščių rajono savivaldybės taryba.

3. Įpareigoti Anykščių r. Raguvėlės pagrindinės mokyklos direktorių ir Anykščių r. Troškūnų Kazio Inčiūros vidurinės mokyklos direktorių Lietuvos Respublikos civilinio kodekso 2.99 straipsnyje bei Lietuvos Respublikos biudžetinių įstaigų įstatymo 14 straipsnio 6 dalyje nustatyta tvarka iki 2014 m. vasario 20 d. parengti Anykščių r. Raguvėlės pagrindinės mokyklos ir Anykščių r. Troškūnų Kazio Inčiūros vidurinės mokyklos reorganizavimo sąlygų aprašą, jį viešai paskelbti ir pateikti Juridinių asmenų registrui ne vėliau kaip pirmą viešo paskelbimo apie reorganizavimo sąlygų aprašo parengimo dieną, taip pat raštu pranešti visiems kreditoriams apie reorganizavimo sąlygų aprašo parengimą.

4. Įpareigoti Anykščių r. Troškūnų Kazio Inčiūros vidurinės mokyklos direktorę 2014 metų kovo mėnesį įvyksiančiam eiliniam Anykščių rajono savivaldybės Tarybos posėdžiui pateikti tvirtinti reorganizavimo sąlygų aprašą ir pakeistus Anykščių r. Troškūnų Kazio Inčiūros vidurinės mokyklos nuostatus.

5. Nustatyti, kad už šio sprendimo įgyvendinimą yra atsakingas Anykščių rajono savivaldybės administracijos direktorius.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Meras	Sigutis Obelevičius